Sklep VIII Ips 41/2001
Sodna praksa Vrhovnega sodišča, 2001-11-27

premoženjski spor - izredna pravna sredstva - revizija - vrednost spornega predmeta - dovoljenost revizije

Če sta bili sodbi sodišč prve in druge stopnje izdani po 14. juliju 1999, ko je začel veljati Zakon o pravdnem postopku (Uradni list RS, št. 26/99) in če je vrednost spora manjša od 1,000.000,00 SIT, je treba revizijo kot nedovoljeno zavreči.

Sodišče prve stopnje je tožnikoma, ki sta edina dediča po pokojnem miličniku S. G., prisodilo znesek 85.554,00 SIT z zakonitimi zamudnimi obrestmi. Ugotovilo je, da je tožena stranka prisojeni znesek pokojnemu S. G. dolgovala iz naslova razlike med izplačanim terenskim dodatkom in dnevnico na delo za Postaji mejne policije O. od 7.1. do 7.6.1992.

Sodišče druge stopnje je na pritožbo tožene stranke sodbo sodišča prve stopnje spremenilo tako, da je tožbeni zahtevek kot neutemeljen zavrnilo. Ugotovilo je, da tožnika nista aktivno legitimirana za delovni spor, ker pokojni S. G. še ni vložil tožbe in ker v tej zadevi ne gre za delovni spor.

Zoper pravnomočno sodbo, izdano na drugi stopnji, je tožeča stranka vložila revizijo zaradi zmotne uporabe materialnega prava po 3. točki prvega odstavka 370. člena Zakona o pravdnem postopku (Uradni list RS, št. 26/99, v nadaljevanju: ZPP). Predlagala je, da revizijsko sodišče reviziji ugodi, izpodbijano sodbo spremeni in tožbenemu zahtevku ugodi, podrejeno, da jo razveljavi in vrne zadevo sodišču druge stopnje v novo sojenje.

Navajala je, da je terjatev, ki jo tožnika uveljavljata, po določbi 2. člena Zakona o dedovanju mogoče dedovati. Gre za terjatev, ki ima pravno podlagi v predpisih delovnega prava in v Kolektivni pogodbi za negospodarske dejavnosti.

Revizija je bila na podlagi določbe 375. člena ZPP vročena toženi stranki, ki nanjo ni odgovorila, in Državnemu tožilstvu Republike Slovenije, ki se o njej ni izjavilo.

Revizija je izredno pravno sredstvo zoper pravnomočne sodbe sodišč druge stopnje, zato jo je dovoljeno vložiti le pod pogoji in zaradi razlogov, ki so v 367. in 370. členu ZPP izrečno določeni.

Po določbi prvega odstavka 21. člena Zakona o delovnih in socialnih sodiščih (Uradni list RS, št. 19/94, v nadaljevanju: ZDSS) je zoper pravnomočno sodbo, izdano na drugi stopnji, dovoljena revizija, če ta zakon ne določa drugače. V premoženjskih sporih je po drugem odstavku navednega člena revizija pred delovnimi sodišči dovoljena v primerih, ko jo dopušča Zakon o pravdnem postopku. Sodba sodišča prve stopnje je bila izdana dne 21.12.1999, torej v času, ko je že veljal ZPP, ki je začel veljati dne 14. julija 1999. Zaradi tega je za dopustnost revizije treba upoštevati določbi prvega odstavka 498. člena in drugega odstavka 367. člena ZPP. Če sta bila pred uveljavitvijo ZPP na prvi stopnji izdana sodba ali sklep, s katerima se je postopek pred sodiščem prve stopnje končal, se postopek nadaljuje po dosedanjih predpisih (prvi odstavek 498. člena ZPP). Ta določba pomeni, da se v primerih, ko je bila sodba sodišča prve stopnje izdana v času veljavnosti ZPP, torej po 14. juliju 1999, uporabljajo določbe ZPP. Ta v drugem odstavku 367. člena določa, da je v premoženjskih sporih revizija dovoljena, če vrednost izpodbijanega dela pravnomočne sodbe presega 1,000.000,00 SIT. Vrednost terjatve, ki jo uveljavljata tožnika, je pod navedenim zneskom.

Revizijsko sodišče je zato na podlagi drugega odstavka 21. člena ZDSS, v zvezi s prvim odstavkom 498. člena in drugim odstavkom 367. člena ZPP, revizijo zavrglo kot nedovoljeno (377. člen ZPP).

ZDSS člen 21.ZPP člen 367, 367/2, 377, 498, 498/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.